田園居之右闢小室曰耕雨醉題壁上
作者：方岳
朝代：宋

paragraphs: 南岡北岡鳴鵓鳩，高田低田俱怒流。
一簑煙雨駕觳觫，老手猶在吾何憂。
燈火半生書作祟，幾欲送窮窮不去。
吁嗟先生誰使汝，苦要革革換雙屨。
如聞雙屨得有辭，向來棄我君何之。
百無一成唯忍饑，胡不爛煮秋崖詩。
歲晚相期亦不惡，莫更將書累牛角。
併煩說似下邳侯，爾輩方當束高閣。